

Tiedote 21.8.2024

**LEIKKAUKSET UHKAAVAT AJAA ALAS SUOMALAISEN TEATTERIN**

*Valtiovarainministeriön kaavailemat leikkaukset uhkaavat suomalaisen teatterin tulevaisuutta. Suomen Teatterit ry haluaa herättää päättäjät ja yleisön ymmärtämään, että näin suurten leikkausten myötä suomalaisille rakas taidemuoto on vaarassa.*

Valtiovarainministeriön 9.8. julkaistu budjettiehdotus antoi kylmää kyytiä suomalaiselle esittävän taiteen kentälle. Valtiovarainministeriö esittää, että vakiintuneiden ammattiteattereiden rahoitus vähenisi jopa 13 %, eli suhteessa enemmän kuin monilla muilla aloilla.

*”Suuri yleisö ja päättäjät eivät välttämättä hahmota leikkausten mittakaavaa, mutta suomalainen teatteri nykymuodossaan on vaarassa kadota, mikäli suunnitellut leikkaukset toteutuvat”*, Suomen Teatterit ry:n hallituksen puheenjohtaja **Ritva Viljanen** sanoo.

Ylisuuret leikkaukset teatterin, tanssin ja sirkuksen valtionosuusrahoitukseen tarkoittaisivat pahimmillaan useampien ammattiteattereiden alasajoa ja konkursseja. Leikkaukset aiheuttavat teatterikentän näivettymistä ja lisääntyvää työttömyyttä, lasten- ja nuortenteatterin vähentymistä, suomalaisen näytelmäkirjallisuuden vaarantumista sekä kansainvälisen yhteistyön loppumista.

Nyt esitetyt leikkaukset ovat osa kehysriihessä päätettyä säästöpakettia, jossa linjattiin, että opetus- ja kulttuuriministeriön valtionavustuksiin kohdistuu 50 miljoonan euron lisäleikkaukset vuonna 2025. Tästä summasta valtiovarainministeriö on jyvittänyt 60 % leikattavaksi kulttuurista, vaikka kulttuurin osuus ministeriön koko budjetista on vain noin 7 %.

Vuodelle 2025 esitetyt leikkaukset ovat kuitenkin vasta alkua: hallitus kaavailee mittavia leikkauksia myös vuodelle 2026.

**Leikkauksilla vaikutuksia myös aluetalouteen**

Suomalaiset ovat teatterikansaa. Ammattilaisten tekemä esittävä taide – teatteri, tanssi, sirkus ja ooppera – kerää vuosittain 3–4 miljoonaa katsojaa.

Teatterit ja muut esittävän taiteen toimijat ovat keskeinen osa alueiden elinkeinoelämää ja niiden toiminnalla on positiivisia taloudellisia vaikutuksia. Valtiovarainministeriön esittämien leikkausten vaikutukset kohdistuisivat siten myös ympäröiville elinkeinoaloille.

*”Teatterit toimivat monesti alueensa vetonauloina, joten myös ravintola-, matkailu- ja kuljetuspalvelut hyötyvät teatteritoiminnasta. Teattereihin kohdistuvilla leikkauksilla olisi moninaisia kerrannaisvaikutuksia”*, Suomen Teatterit ry:n toimitusjohtaja Kaisa Paavolainen kertoo.

Suomen koko maan kattava ammattiteatteriverkosto mahdollistaa yleisöille laadukkaita taidekokemuksia ympäri Suomen. Teatterit saavuttavat yleisöjä usein myös omaa kaupunkia laajemmalta alueelta. Esitettyjen rahoitusleikkausten myötä on vaarana, että Suomessa on tulevaisuudessa katvealueita, joissa ei pääse kokemaan ammattiteatteria.

*”Kulttuuriala on merkittävä työllistäjä, ja leikkaukset ovat erittäin lyhytnäköisiä. Mikäli leikkaukset toteutuisivat suunnitellussa mittakaavassa, on selvää, että työttömyys kasvaisi merkittävästi. Aluetaloudellinen merkitys on myös huomattava. Kouvolan Teatterin asiakkaiden voidaan laskea jättäneen vähintään miljoona euroa alueen muuhun kulutukseen”*, toteaa Kouvolan Teatterin hallintojohtaja **Helena Reilin**.

**Kulttuuri on henkistä huoltovarmuutta**

Suomalaisella teatterilla, tanssilla ja sirkuksella on tärkeä rooli kansankunnan identiteetin ja vakauden vahvistajana. Epävarmoina aikoina on syytä pitää erityistä huolta kulttuurista, joka on osa suomalaisten henkistä huoltovarmuutta. Taide mahdollistaa uuden ajattelun ja vie yhteiskuntaamme eteenpäin.

Suomalaista teatteria ei tehdä missään muualla kuin Suomessa. Suomen Teatterit ry vetoaa nyt päättäjiin, että teattereihin kohdistuvat ylisuuret leikkaukset peruttaisiin tai kohtuullistettaisiin. Yleisö voi puolestaan tukea teattereita nauttimalla niiden tarjoamista upeista esityksistä esityskauden taas käynnistyessä.

**Kouvolan Teatteri on huolissaan hyvinvointivaikutuksista**

Kouvolan Teatterin johtaja **Tiina Luhtaniemi** nostaa esille taiteen ja kulttuurin hyvinvointivaikutukset, jotka on todettu merkittäviksi eri tutkimuksissa.

*”Kulttuuritoiminnot ovat tärkeitä kaupunkien ja alueiden kilpailukyvyn, vetovoiman ja viihtyisyyden edistäjinä, mutta myös henkisen hyvinvoinnin lisääjinä. Otan esimerkiksi maksuttoman nuortenteatterimme, joka vahvistaa nuorten osallisuuden tunnetta, luo yhteisöllisyyden vahvoja kokemuksia, rohkaisee ja kenties näyttää elämän eri mahdollisuuksia.”*

Leikkausten myötä Kouvolan Teatterin monipuolinen ohjelmisto eli periaate ”teatteria kaikenikäisille” vaarantuu.

*”Meidän on entistä tarkemmin mietittävä myös tuotantojemme suuruusluokkaa, ehkä poissuljettava kokonaan yleisön rakastamat musikaalit. Huoleni on, että musikaaleja voidaan jatkossa nähdä vain suurissa teattereissa, ja näin niiden saatavuus kärsii maakunnissa. Ylimitoitetut leikkaukset vaikuttavat lisäksi henkilöstöön. Henkilöstö on juuri se tärkein työväline, ja jos se viedään pois, kuinka teatterin silloin käy? Tarvitsemme tänä näköalattomuuden aikana ennen kaikkea toivoa ja näkyä tulevaisuuteen. Teatteri luo ja näyttää toivon."*

**Lisätiedot**

Kaisa Paavolainen, toimitusjohtaja

Suomen Teatterit ry

p. 040 518 0698

Ritva Viljanen, hallituksen puheenjohtaja

Suomen Teatterit ry

p. 050 563 5710

Helena Reilin, hallintojohtaja, Kouvolan Teatteri

040 196 1211

helena.reilin@kouvolanteatteri.fi

Tiina Luhtaniemi, teatterinjohtaja, Kouvolan Teatteri

(05) 7400 350 tai 040 213 8503

tiina.luhtaniemi@kouvolanteatteri.fi